
			L’Emma M. Lion

			 

			voldria dedicar els seus diaris a tots aquells que tinguin la gosadia de llegir-los.

			 

			L’Emma comprèn que qualsevol en pugui tenir la temptació.

			Persones d’interès 
mencionades anteriorment

			 

			Emma M. Lion – Jo mateixa, òbviament. Exiliada a les golfes.

			Archibald Flat – Estafador, lladre i mala persona. Tot ell, un flagell per a la humanitat.

			Cosina Matilde – Germana gran de l’Archibald. És ben bé com un drac.

			Lady Eugenia Spencer – Tia tremenda. Lleial, tot i que gens afectuosa. 

			Damian Spencer – Cosí gran, actualment escapat al continent. 

			Arabella Spencer – Deessa divina. Una bellesa radiant. La meva còmplice. 

			Parian – Ajudant de cambra, majordom, home insuportable i, a sobre, gandul.

			Agnes – Minyona, cuinera. Mal pagada. D’opinions peregrines. Escocesa. Un encant.

			El Llogater – Està envoltat de misteri.

			El Jove Hawkes – El «Magnífic Nigel Hawkes». El nostre insòlit rector. 

			Duc d’Islington – El duc. Ben instruït, crec. 

			El Romà – Fantasma resident de St. Crispian’s, a qui encara no he vist en persona.

			Mary Bairrage – Gran amiga. Companya supervivent de Fortitude, l’escola preparatòria per a noies. 

			Jack Hollingstell – Nom autèntic? No ho crec. Cosí fictici de la Mary.

			Saffronia March – Artista i vella amiga. Actualment pinta a Itàlia.

			Evelyn Stuart – Germà gran d’en Maxwell.

			Maxwell Stuart – 31 de gener de 1861 – 27 de juliol de 1880

		

	
		
			1 de maig

			 

			El requeriment de la tia Eugenia esperava amb impaciència, quan m’he despertat aquest matí.

			 

			Emma,

			Aquí tens les targetes de visita. Estigues preparada per fer-les servir a la meva disposició. Vine a casa demà a les onze per parlar de les obligacions socials que tinc intenció d’assignar-te. Estàs avisada. 

			 

			Si una cosa que es pot dir de Lady Eugenia Spencer és que, tot i que et reorganitza la vida, no ho fa mai a porta tancada. Sempre s’està convidat a presenciar les seves maquinacions. Encara que només sigui per tenir un coneixement perfecte del propi final.

			El pare solia emprar una frase habitual en els cercles pugilístics. «Emma, a banda de tota la resta, has d’estar en plena forma. Bona part de la vida depèn de la teva capacitat d’estar a punt per al que se’t presenti». Així doncs, a l’alba de les meves rigoroses expectatives socials, m’he preparat per al ring fent un passeig de bon matí. 

			He pujat per la Diagonal i després he baixat per Traitors Road. Tot estava molt tranquil, però quan ja era gairebé a baix de tot de Traitors, he trobat una altra persona que passejava sola. He respectat les normes tàcites de St. Crispian’s: m’he esperat que ell em saludés primer.

			—Senyoreta Lion. —Anava escabellat a causa del vent i tenia aquells ulls clars una mica enrogits.

			—Jove Hawkes, fa gaire estona que volta? —li he preguntat.

			—Tota la nit. Ara mateix torno a les meves habitacions.

			Com que no disposava de cap resposta social establerta sobre què s’ha de dir quan el rector ha passat tota la nit a fora, he improvisat. 

			—Espero que hagi deixat netes totes les taules.

			Ha començat a assentir amb el cap, però s’ha aturat, ha inclinat els llavis i ha arrufat les celles.

			—Vetllava un llit de mort, senyoreta Lion, no era en un club de cartes.

			No he tingut clar si tan sols me’n volia informar o si allò era un retret moral, així que he optat per callar.

			—Tot i que hauria estat molt divertit jugar a cartes —ha afegit. Ha mirat al voltant i, com que no ha vist ningú, amb una expressió prou seriosa fins i tot per ser un clergue ha comentat—: Senyoreta Lion, aprofito l’avinentesa per dir-li que sé alguna cosa de la seva situació. El seu cosí…

			—L’Archibald?

			—Sí. No ve gaire sovint al servei dominical, però per alguna raó creu que a l’Església anglicana existeix el sagrament de la confessió.

			—Que catòlic per part seva.

			El somriure d’en Hawkes he estat com la pampalluga d’una espelma. 

			—Sí. I ho respecto. Fins i tot he muntat un confessionari en un despatx del darrere perquè el pugui fer servir.

			M’he pogut aguantar el riure, cosa admirable.

			—Si li dic això —ha continuat—, tan sols és per fer-li avinent que estic al corrent de la difícil situació en què ell l’ha posat pel que fa a la seva seguretat econòmica. No tinc cap dubte de la seva capacitat per rectificar el que calgui, però si necessita ajuda en cap sentit…

			No me l’esperava, aquesta proposta. 

			—Jo… nosaltres… hem llogat Lapis Lazuli Minor, i crec que això alleujarà…, bé, la situació. Però l’hi agraeixo. Potser m’aniria bé una bona partida de cartes al Cleopatra i una cervesa, quan ho necessiti —li he dit de broma.

			—Només m’ha de dir quan —ha respost, i el lleu somriure tan propi d’ell li ha tornat als llavis—. El seu cosí està molt cofoi de la cicatriu que vostè li va fer. Em fa mirar-la cada vegada que em ve a veure, sempre convençut que va empitjorant.

			—I jo que em pensava que quan et confessaves hi havia una cortina al davant… —he respost amb les galtes enrojolades de la vergonya. 

			—Sí, en vaig fer posar una. El seu cosí confessa primer els seus pecats i després els de vostè, una llista molt més llarga, i, en acabat, aparta la cortina perquè jo li pugui mirar com té la cicatriu del front.

			—Que confessa els meus què? 

			—No pateixi, senyoreta Lion —llavors ha alçat una cella—, que vostè s’ha convertit en una de les meves parroquianes preferides. Els seus pecats són, senzillament, meravellosos. Bé, que passi un bon dia.

			I ha continuat carrer amunt.

			Jo he acabat de fer el passeig fins a casa amb una barreja perillosa d’astorament i ànim de venjança. Si el cosí Archibald no estigués encara de visita a casa de la seva germana Matilde, afegiria l’assassinat al meu negre expedient. A veure com confessaria res, llavors. Però com que ara mateix no és a Londres, em limitaré a nodrir pensaments calumniosos.

			 

			 

			Més tard

			 

			Ara mateix torno de prendre el te. Aviat em cridaran a files. Tot el meu meravellós i solitari abril ara serà un record al qual m’aferraré durant les nits de maig d’una Temporada a Londres. 

			—Emma, aquí tens el teu programa per als mesos de maig i juny. Llegeix-lo atentament. —La tia Eugenia me l’ha allargat amb la brusquedat d’un general que despatxa ordres. Novament, ens trobàvem a la Primera sala d’estar. Un senyal clar que encara gaudeixo del seu favor—. Has d’assistir a uns quants actes senzills aquí, a Spencer House, començant per un te aquest dijous, amb uns quants Amics Selectes, un Sopar Exclusiu dissabte, i el dia 12, una vetllada de jocs de cartes. Una vegada t’hagi observat en aquests tres entorns, decidiré si estàs a punt per al Ball de Lady Salisbury, divendres vint-i-cinc. —Aleshores s’ha inclinat cap endavant, amb els ulls entretancats, per veure si m’acoquinava davant d’aquesta campanya. No m’he immutat en absolut.

			—Puc prendre un pastisset, tia?

			—Podràs menjar quan jo et doni menjar.

			—No va seguir la seva vocació, tia. —He sospirat—. Hauria d’haver estat sergent major.

			—Una mica de respecte, Emma. Bé, demà tindràs el vestuari acabat. Demano que me l’enviïn aquí o a Lapis Lazuli House?

			—A Lapis Lazuli, sisplau.

			—Com vulguis. —Ha fet un gest despectiu amb la mà cap a mi—. Espero no tornar a veure això mai més.

			—Es refereix a la roba que porto o a la meva persona?

			—A totes dues coses. Crema la roba i modifica el teu personatge. I com més aviat millor.

			—Ah, vet aquí alguns dels progressos que tant anhela, tia —no he pogut evitar replicar-li—. Antigament haurien cremat les bruixes i haurien modificat la roba.

			Gairebé hauria jurat que s’ha hagut d’aguantar per no somriure. 

			—Beu-te el te, menja’t el pastisset i ja te’n pots anar —ha dit.

		

	
		
			2 de maig

			 

			Mentre tornava a llegir el tercer acte de La tempesta, asseguda a l’escriptori amb una tassa de te i les finestres obertes de bat a bat, he sentit El Llogater que entrava al seu costat de les golfes. Ha anat d’un costat a l’altre de l’habitació, obria calaixos i es queixava, com si busqués algun objecte en concret. Tot seguit, s’han sentit les seves passes que es dirigien cap a les golfes oest. Quan ha tornat, ha pronunciat alguna cosa que semblava una paraulota, però la paret no ho confirmarà ni ho negarà. Després s’ha assegut a l’escriptori, el qual, pel que puc deduir, es troba just davant del meu, a l’altre costat de la paret.

			Quin parell d’ànimes tràgiques que som, escrivint cada un al nostre costat de les golfes.

			He sentit que la seva cadira fregava el terra de fusta, i tot seguit ha passat una cosa que no m’esperava. D’entremig de dos taulons que no ajusten del tot, just a l’esquerra del meu escriptori, per on es veu claror a l’altre costat, n’ha sortit un paperet plegat.

			A una no se li presenten gaires moments d’intriga. Tanmateix, aquest n’era un. 

			He esperat un minut ben bo abans d’aixecar la mà i treure el paperet de la paret.

			La nota deia:

			 

			TENIM RATOLINS.

			 

			M’he quedat mirant la seva lletra. Com que no havia conegut mai ningú d’aquesta manera en particular, no estava segura de quin era el procediment adient per comunicar-nos a través de la paret. Després de barrinar uns instants de contemplació, he agafat un full de paper de l’escriptori i n’he trencat un trosset.

			 

			Sí, en tenim.

			 

			Com que no volia que semblés que ja m’estava bé aquella situació, he estripat un altre bocí de paper i he afegit:

			 

			Ho he provat tot.

			 

			He doblegat les missives, les he ficat fins a la meitat a l’escletxa de la paret i m’he esperat. Han desaparegut, i de seguida he sentit que El Llogater escrivia. Quan ha aparegut una altra nota, l’he estirat fins a treure-la de la paret.

			 

			TOT?

			 

			A la qual cosa he respost:

			 

			Trampes, verí, tapar forats i, per indicació de la minyona, vaig omplir una ampolla amb molles de pa per atreure’ls cap a dins, fer que hi quedessin atrapats i treure’ls al jardí per esclafar-los.

			 

			Per desgràcia, aquests ratolins han resultat ser massa sofisticats per a aquest pla!

			 

			He doblegat la nota i també l’he fet passar per l’escletxa de la paret. Després de comptar fins a deu, s’ha sentit una rialla a l’altra banda i ha prosseguit la comunicació.

			 

			PUC PROPOSAR UNA MANERA INFAL·LIBLE DE FER FRONT A AQUEST DILEMA?

			 

			Sí, sisplau. Tret de calar foc a Lapis Lazuli House i cremar-la de dalt a baix, pot intentar el que sigui. 

			 

			No ha respost.

			Semblàvem ben bé Píram i Tisbe.

			Ben mirat, potser no taparé l’escletxa.

		

	
		
			3 de maig 

			 

			Tota la comanda que vaig fer a Madame Tasset ha arribat a mig matí. Pensant-ho bé, és molta roba. L’Agnes s’ha quedat bocabadada a la porta.

			—I on ho posarà, tot això, senyoreta?

			—A les golfes oest. He buidat un armari vell, on hi cabrà pràcticament tot.

			—Estarà impressionant —ha apuntat mentre acariciava un dels vestits de dia amb la punta dels dits, encisada.

			—Passaré de ser una noia que sembla que necessita caritat a ser una noia que sembla que ha rebut caritat.

			—Doncs ja voldria jo ser aquesta noia —ha dit l’Agnes.

			—Sí, és clar. Ajuda’m a pujar les capses a dalt. He d’anar a prendre el te a casa de la tia, i he d’estar a punt d’aquí a una hora.

			 

			 

			Més tard

			 

			El te no ha estat gens animat. Em nego a immortalitzar-lo al meu diari.

			Això sí, ha estat fantàstic veure l’Arabella. Ens hem pogut comunicar força per mitjà d’ullades; les seves, divertides; les meves, de resignació.

			—Tinc unes quantes amigues a Londres amb qui t’ho passaràs bé —m’ha dit quan els convidats ja se n’havien anat i estàvem amagades a la seva habitació. Bé, jo m’amagava de la tia Eugenia, i ella descansava—. Aquesta Temporada no serà una cosa tan tràgica, ni tan sols per a tu.

			He fet un sorollet per discrepar-hi.

			—La culpa del teu comportament és el teu encantador pare irlandès —m’ha engaltat.

			—Jo el culpo de moltes coses. —He fet un sospir—. Com ara que es morís.

			—Estic segura que la sang portuguesa de la teva mare et permetrà suportar un estiu de tes anglesos —ha apuntat—. La península Ibèrica segur que et dona més resistència.

			—Només era mig portuguesa, i la sang que tinc d’ella no vol altra cosa que un madeira i l’oceà. És una doble maledicció. 

			—Potser trobaràs un home ric que tingui una casa a la vora del mar —ha apuntat, acomodada al sofà per a dos, com una reina als seus dominis, amb una solució per a cada problema—. Seria una vida fabulosa per a tu.

			—Arabella, ja tinc una casa.

			—De fet, no la tens. Hauries de fer fora el vell.

			—Sí que ho hauria de fer —hi he coincidit, sense gaire convicció—, però el pare em va demanar que no el tragués.

			—Doncs també el culpo per això.

			—Coincideixo amb tu.

		

	
		
			4 de maig

			 

			Aquest matí, l’Agnes ha rebut una carta del cosí Archibald sobre la meva situació econòmica. Segons l’Acord del 1879, no ens hem d’escriure mai directament l’un a l’altre, sinó que ho hem de fer mitjançant un intermediari. Una norma establerta pel boig esmentat més amunt. 

			Ara m’he passat de la ratlla. Quina paraula seria més justa? Ximple? Lladre?

			M’estic desviant del tema.

			Pel que sembla, la Matilde s’ha posat malalta, i aquest feliç esdeveniment el tindrà lluny de casa un quant temps.

			 

			Agnes, 

			Informa la senyoreta Lion que ara no me’n puc anar d’aquí i que tornaré de seguida que em sigui possible. La informació econòmica que ha sol·licitat s’enviarà directament al senyor Penury, al banc, i també el seu sou per haver estat senyoreta de companyia de la meva germana durant tres anys, per molt deficients que fossin aquells serveis. Pequem de ser massa magnànims.

			Els símptomes de la meva germana són aquests…

			 

			M’estalvio la feina d’anotar els cinc paràgrafs següents. 

			Després d’una celebració improvisada a la cuina pel retard del cosí Archibald —potser hi havia pastís—, envio una nota al senyor Penury, dient-li que rebrà tota la informació econòmica necessària del meu cosí, i també li faig avinent l’adreça de la Matilde per si li calgués instar l’Archibald a enviar l’esmentada informació o, ehem, el sou.

		

	
		
			5 de maig

			 

			Aquest vespre ha estat horrible.

			Ardu.

			Dolorós.

			Singular?

			Abans que deixi constància fidelment dels detalls, he de confessar que tinc quatre enemics mortals. El cosí Archibald i la seva germana, la Matilde, són els números u i dos per raons òbvies. Però n’hi ha dos més i, tot i que no sembla gaire generós que una persona tingui quatre enemics mortals, quina explicació en puc donar, si no és que tinc defectes morals?

			La primera és la Victoria Braithwaite, a qui van posar el nom de la nostra estimada monarca.

			No sabria dir si es mereixen l’una a l’altra.

			Quan els meus pares es van morir, la tia Eugenia encara era a l’estranger i no havia de tornar fins al cap de mig any. Per requeriment del nostre rector, em van contractar perquè oferís consol a la Victoria, afligida perquè havia perdut un estimat periquito. No soc insensible a la mort de cap ésser viu, però quan el rector em va portar a casa de Lord Braithwaite una setmana després de la mort de la meva mare —tan sols onze mesos després que se’m morís el meu pare—, l’home em va donar una llista d’instruccions, en lloc de donar-me el condol. Si fa no fa, el mateix que la tia Eugenia sol fer. Jo havia de ser amable. Havia de ser bona. Havia de ser comprensiva, ja que la Victoria havia experimentat una Gran Pèrdua. No m’havia d’enfadar. No m’havia de fer la màrtir. Finalment, per posar el clau més dolorós al taüt, no m’havia de vestir de negre perquè, si ho feia, faria que la Victoria se sentís melancòlica. És a dir, que em van desposseir del dol, del dolor i del meu ritual, en favor d’aquella dona tan apreciada i consentida de la noblesa britànica. Li vaig fer de noia de companyia o, més aviat, de minyona personal, fins que la tia va tornar del càrrec diplomàtic del seu marit.

			Algun dia he de perdonar la senyoreta Victoria; al cap i a la fi, és una víctima de les seves circumstàncies privilegiades. I el rector? S’escau que, per norma general, concedeixo el perdó al llit de mort.

			Per sort per a ell.

			El meu quart enemic és en Roland. Sí, es diu Roland. Un nom desafortunat, però així és com es diu. 

			Una vegada la tia Eugenia i la seva família van haver tornat a Anglaterra, vaig passar les vacances de l’escola a la seva finca rural, Spencer Court. L’oncle, Lord Spencer, encara era viu, però era tan poc expressiu com ara, que fa quatre anys que és mort. Sovint ens acompanyava el cosí segon per part de pare de l’Arabella, en Roland Sutherland.

			Era lleig, eixut i desagraït. No em turmentava deixant-me caure rosegadors i amfibis a la falda. No, ell no tenia el més mínim interès per la caça menor. A ell li agradaven les grans caceres, i només s’acontentava amb un trofeu de mida real, i aquest trofeu era jo. Evidentment, jo trobava perills a cada pas. Paranys i llaços, cordes que lligava de través als llocs de pas, i galledes plenes d’aigua que posava sobre les portes. Em vaig pelar els genolls i em vaig rascar els palmells de les mans no sé quantes vegades. Vist amb perspectiva, els seus trucs eren molt enginyosos. Podia ser molt cruel, però d’enginy no n’hi faltava.

			He tingut la gran sort de no haver-lo vist els últims tres anys. Esperava no haver de fer-ho mai més.

			Aquesta nit, al Sopar Exclusiu de la tia Eugenia, m’he trobat enfrontada no a un enemic, sinó a dos.

			—Emma —ha dit la Victoria—, quina il·lusió tornar-te a veure.

			—Victoria. Tens bon aspecte.

			—Gràcies. La mare insisteix que he de tenir el millor aspecte possible. Certament, és molt primmirada. Va ser ben bé com una mare per a tu, aquells mesos que et vam acollir.

			Crec que he parpellejat dues vegades sense respondre.

			Tant de bo s’hagués acabat aquí, el feliç retrobament.

			—Però eres una nena molt estranya, sempre t’amagaves als estables com un ratolí brut. I tenies un caràcter molt feble. Et vaig enxampar plorant dues vegades, si fas mem

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
		

	

 

 En la segona entrega dels seus diaris, l’Emma M. Lion s’enfronta al seu debut a la societat de Londres, i continua desplegant el seu humor, enginy i encant irresistibles. 

 


[image: Imatge de la portada]

 

 Maig i juny del 1883. La temporada social ha començat, i l’Emma M. Lion ha estat reclutada per la seva tia, lady Eugènia, amb una missió: col·laborar estratègicament amb ella per assegurar el matrimoni més avantatjós possible per a la seva cosina Arabella. L’Emma haurà d’assistir a sopars exclusius, tes curosament orquestrats i balls on cada gest està calculat. El seu paper consistirà a ser present quan convingui i a fer-se invisible quan destorbi, i l’Emma intentarà complir-lo sense perdre la seva identitat. 

 Mentre navega per la maquinària social londinenca, l’Emma continua amb la seva vida a Lapis Lazuli House, on comparteix paret, gat i notes clandestines amb el l’enigmàtic llogater. Entre profecies de fantasmes, sopars desastrosos i aliances inesperades, un incipient raig de llum s’albira enmig de la seva penúria econòmica. 


	

 

 Beth Brower es va graduar en Estudis Literaris i, durant l’escriptura de les quatre primeres novel·les de l’Emma M. Lion, va treballar com a jardinera professional. Actualment es dedica a escriure St. Crispian’s Gazette, una publicació en línia de caràcter mensual basada en els personatges d’Els diaris de l’Emma M. Lion, així com les novel·les que no deixen de trucar a les portes de la seva ment, perquè cap dels personatges no té prou paciència per esperar el seu torn. Viu a Utah amb el seu marit, un gat tigrat i els llibres que ocupen tots els racons de casa seva. 

 

 www.bethbrower.com

https://bethbrower.substack.com 

